KIRJALLINEN KYSYMYS E-3458/00

esittäjä(t): Mihail Papayannakis (GUE/NGL) komissiolle

(8. marraskuuta 2000)

Aihe: Kykladien aluesuunnittelua koskevat erityistutkimukset

80-luvun lopussa yhteisön Envireg-ohjelman ja alueellisten toimintaohjelmien puitteissa annettiin tiedemiehistä koostuvien työryhmien tehtäväksi laatia aluesuunnittelua koskevia erityistutkimuksia Kykladien saarten kehittämisestä, maankäytöstä ja ympäristönsuojelusta. Kuten valituksista ja vastalauseista ilmenee, joitakin näistä tutkimuksista ei ole kuitenkaan vielä saatu valmiiksi, ja monia valmiiksi saaduista tutkimuksista ei ole vahvistettu lainsäädännöllisesti presidentin asetuksella, jotta ne olisivat voineet edetä.

Kuten ympäristön ja aluesuunnittelun sekä yleisten töiden ministeriön valtiosihteerin tiedonannosta 1037/18.7.2000 käy ilmi, Kreikka näyttää olevan tekemässä toisenlaisia valintoja sen sijaan, että se vahvistaisi aluesuunnittelua koskevat erityistutkimukset lainsäädännöllisesti. Välittömänä seurauksena tästä viivytyksestä on, että Kykladien saarten herkkiin ekosysteemeihin päivittäin kohdistuvat ympäristöä, kehitystä ja taloutta koskevat suuret ongelmat jäävät ratkaisematta ja vaikeutuvat samalla kun maata tontitetaan liiallisessa määrin.

Kun otetaan huomioon, että niin komissio kuin neuvosto pitävät tärkeänä sitä, että yhteisöllä olisi oma rannikkoalueiden käyttöä ja hoitoa koskeva toimintasuunnitelma, joka perustuu pitkän aikavälin kestävän kehityksen ja ympäristön kannalta oikean käytännön periaatteille, voisiko komissio kertoa, varsinkin kun se on myös osallistunut aluesuunnittelua koskevien erityistutkimusten rahoittamiseen: Mistä syystä tutkimuksia ei ole vahvistettu lainsäädännöllisesti antamalla vastaavat presidentin asetukset, vaikka monet tutkimuksista ovat jo valmistuneet? Miksi Kreikka on tekemässä muita valintoja kuin aluesuunnittelua koskevissa erityistutkimuksissa on ehdotettu, kuten käy ilmi ympäristön ja aluesuunnittelun sekä yleisten töiden ministeriön vastauksista? Onko kaikille niille, jotka eivät ole saaneet tutkimuksia valmiiksi vaaditussa ajassa, kuten valituksista ilmenee, määrätty asiaankuuluvat sanktiot?

Michel Barnier'n komission puolesta antama vastaus

(18. joulukuuta 2000)

Komissio on tietoinen siitä, kuinka hitaasti kreikkalaiset viranomaiset panevat täytäntöön aluesuunnittelua koskevia erityistutkimuksia, ja on ottanut asian useita kertoja esille EU-rahoitusta saavien toimintaohjelmien seurantakomiteoissa.

Kreikan viranomaiset ovat aina myöntäneet, että näiden tutkimusten käytännön soveltaminen on viivästynyt, ja he ovat systemaattisesti selittäneet, että hitaus johtuu täytäntöönpanojärjestelmän lainsäädännöllisestä ja hallinnollisesta raskaudesta.

Yhteisön ajanjaksoa 19901993 koskevan Envireg-ohjelman tavoitteena oli näiden tutkimusten kehittäminen. Toissijaisuusperiaatteen nojalla tutkimusten käytännön toteuttamiseen alueella ei ollut säädetty aikarajoitusta, ja se jätettiin jäsenvaltion harkittavaksi. Tästä syystä mainitun ohjelman päättymisen ja jäljellä olevien määrärahojen maksatuksen jälkeen komissio ei ole kieltänyt tutkimuksia koskevien määrärahojen myöntämistä, koska Kreikan viranomaiset ovat aina ilmaisseet aikomuksensa saattaa täytäntöönpanon loppuun. Tilanne on ollut samanlainen ohjelmakauden 19891993 toimintaohjelmista yhteisön rahoitusta saaneiden samankaltaisten tutkimusten osalta.

Ohjelmakauden 19941999 osalta tämänkaltaiset tutkimukset saivat EU-rahoitusta suurelta osin ympäristöä koskevan toimintaohjelman toimesta 4.2. Samat hitaudesta johtuvat ongelmat tulivat esille myös silloin. Tämän vuoksi Ateenassa 15. joulukuuta 1999 pidetyn yhdeksännen seurantakomitean kokouksessa päätettiin, että yhteisön rahoituksen määrä kyseisestä toimintaohjelmasta rajoitetaan saatavaksi vain 25 tutkimukseen, jotka voidaan suorittaa alueella ennen vuoden 2001 loppua. Muihin tutkimuksiin, joissa yleensä on neljä vaihetta, tästä ohjelmasta voidaan saada varoja ainoastaan sellaisiin kuluihin, jotka koskevat käynnissä olevaa tutkimusvaihetta.

Ainoastaan jäsenvaltiolla on toimivalta muissa arvoisan parlamentin jäsenen esille ottamissa asioissa, kuten kansallisten viranomaisten eri valinnoissa ja viivästyksistä johtuvissa rankaisukäytännöissä.